**Vejledning til iagttagelsesskema**

Skemaet anvendes over to-tre uger, og du kan gå i gang, så snart du har lært elevernes navne. Du kan arbejde digitalt eller på et printet ark, alt efter dine egne præferencer. Hvis du printer arket ud, kan det være en god ide at printe i A3, så du har mere plads at notere på.

Du anvender skemaet løbende i undervisningen; hav det liggende på dit bord, så du kan notere, når du har gjort en iagttagelse. Efter en uge bruger du 5-10 minutter på at gennemgå de notater, du har, så du kan sikre dig, at du den følgende uge kan være ekstra opmærksom på de elever, du endnu ikke har noteret noget om.

Skemaet rummer tre kolonner: læseinteresse, afkodning og læseforståelse.

Til hver kolonne knytter sig nogle forslag til adfærd, du kan lægge mærke til. Det er adfærd, der kan tyde på, at en elev har stærke kompetencer inden for det pågældende område.

**Læseinteresse**: Eleven: Refererer til tekstligt indhold i bøger, spil, serier. Finder bøger på biblioteket. Læser videre ud over fælles læsning.

**Afkodning**: Eleven: Kender bogstaverne og deres lyd. Læser lydret. Læser ikke-lydret. Læser hurtigt.

**Læseforståelse**: Eleven: Kan genfortælle handling i tekst. Forstår sjældne ord. Undrer sig over indhold. Tænker videre over læst tekst.

Det er kun dig selv, der skal bruge skemaet, så skriv på en måde, der støtter din egen hukommelse!

Udfyld skemaet over to uger.

Tag ca. lige mange noter om hver elev.

Skriv ?, hvis det ikke er muligt at skaffe viden om det pågældende område.